b'\n_START_ARTICLE_\nNaoto Kan\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nKan syntyi Yamaguchin prefektuuriin kuuluvassa Uben kaupungissa. H\xc3\xa4nen is\xc3\xa4ns\xc3\xa4 oli paikallinen liikemies. Kan valmistui Tokion teknillisest\xc3\xa4 instituutista vuonna 1970, ja pian t\xc3\xa4m\xc3\xa4n j\xc3\xa4lkeen h\xc3\xa4nest\xc3\xa4 tuli arvostettu poliittinen aktivisti, joka kampanjoi erityisesti feminismin ja ymp\xc3\xa4rist\xc3\xb6asioiden puolesta. Kan valittiin Japanin parlamenttiin vuonna 1980 nelj\xc3\xa4nnell\xc3\xa4 yritt\xc3\xa4m\xc3\xa4ll\xc3\xa4\xc3\xa4n entisen Sosiaalidemokraattisen federaation listoilta._NEWLINE_Kan toimi Japanin terveysministerin\xc3\xa4 vuonna 1996. Tuolloin h\xc3\xa4n paljasti 1980-luvulla tapahtuneen skandaalin, jonka seurauksena useat japanilaiset saivat verensiirron seurauksena HI-viruksen. Kanin tutkimuksissa paljastui, ett\xc3\xa4 monet terveydenhuollon p\xc3\xa4\xc3\xa4tt\xc3\xa4jist\xc3\xa4 tiesiv\xc3\xa4t tartuntariskin useita vuosia, ennen kuin saastuneen veren k\xc3\xa4ytt\xc3\xb6 kiellettiin. Kanista tuli paljastuksen j\xc3\xa4lkeen yksi Japanin suosituimmista poliittisista vaikuttajista._NEWLINE_Vuonna 1998 Kanin julkisuuskuvaa romutti h\xc3\xa4nen v\xc3\xa4itetty avioliiton ulkopuolinen suhteensa uutisankkuriin. Kan kielsi v\xc3\xa4itteet, joita esitettiin, kun h\xc3\xa4n kampanjoi uuden Japanin demokraattisen puolueen puheenjohtajan paikasta. Toistamiseen Kan oli puoluejohtajana, kun demokraattinen puolue haastoi vuoden 2003 parlamenttivaaleissa Junichiro Koizumin liberaalidemokraattisen puolueen. Kan erosi kuitenkin puolueensa puheenjohtajan paikaltaan seuraavana vuonna, kun k\xc3\xa4vi ilmi, ett\xc3\xa4 h\xc3\xa4n ei ollut terveysministerin\xc3\xa4 ollessaan maksanut kaikkia el\xc3\xa4kkeit\xc3\xa4. Vaikka teko oli tahaton ja summat pieni\xc3\xa4, Kan erosi, ettei vahingottaisi puoluettaan enemp\xc3\xa4\xc3\xa4. Sovittaakseen tekonsa Kan leikkasi hiuksensa, pukeutui perinteiseen buddhalaiseen asuun ja k\xc3\xa4vi Shikokun pyhiinvaellusreitin, johon kuuluu 88 maalaistemppeli\xc3\xa4._NEWLINE_Kan nousi toistamiseen hallitukseen vuonna 2009, kun h\xc3\xa4net nimitettiin Yukio Hatoyaman varap\xc3\xa4\xc3\xa4ministeriksi. Kanista tuli samalla my\xc3\xb6s uuden budjettia valvovan viraston johtaja. Tammikuussa 2010 Kan nimitettiin valtiovarainministeriksi terveysongelmien takia eronneen Hirohisa Fujiin tilalle. Hatoyama j\xc3\xa4tti p\xc3\xa4\xc3\xa4ministerin paikan kes\xc3\xa4kuussa 2010, kun demokraattisen puolueen kannatus oli laskussa, eik\xc3\xa4 Hatoyama pystynyt toteuttamaan vaalilupaustaan Yhdysvaltain Okinawan tukikohdan lakkauttamisesta. Kan valittiin demokraattisen puolueen uudeksi puheenjohtajaksi ennen Shinji Tarutokoa \xc3\xa4\xc3\xa4nin 291\xe2\x80\x93129. Japanin parlamentti hyv\xc3\xa4ksyi Kanin uudeksi p\xc3\xa4\xc3\xa4ministeriksi 4. kes\xc3\xa4kuuta ja Kanin hallitus nimitettiin virkaansa nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin._NEWLINE_Kan sai p\xc3\xa4\xc3\xa4ministerin\xc3\xa4 ollessaan runsaasti kritiikki\xc3\xa4 vuoden 2011 tsunamikatastrofin ja sit\xc3\xa4 seuranneen ydinvoimalaonnettomuuden hoidosta. H\xc3\xa4nt\xc3\xa4 kritisoitiin my\xc3\xb6s huonosta taloudenhoidosta ja julkisen velana kasvusta. H\xc3\xa4nen kannatuksensa oli laskenut jo alle 20 prosenttiin, kun h\xc3\xa4n ilmoitti eroavansa Demokraattisen puolueen johtajan paikalta ja samalla siis p\xc3\xa4\xc3\xa4ministerin teht\xc3\xa4vist\xc3\xa4.'